## Odluka Ustavnog suda Republike Hrvatske broj U-III-591/1995. od 17. prosinca 1997.

### NN 2/1998 (8.1.1998.), Odluka Ustavnog suda Republike Hrvatske broj U-III-591/1995. od 17. prosinca 1997.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda, te suci Zdravko Bartovčak, dr. Velimir Belajec, dr. Nikola Filipović,
mr. Vojislav Kučeković, Jurica Malčić, mr. Hrvoje Momčinović, Ivan Marijan
Severinac i Mladen Žuvela, odlučujući povodom ustavne tužbe S. i D. D.
iz Z., Š. 39, radi zaštite ustavnih prava, na sjednici održanoj dana 17.
prosinca 1997. godine, donio je slijedeću.

## **ODLUKU**

I. Ustavna tužba se odbija.

II. Ova odluka će se objaviti u "Narodnim novinama".

Obrazloženje

Podnositelj S. i D. D. iz Z. obratili su se ovom Sudu pravodobnom i
dopuštenom ustavnom tužbom radi zaštite ustavnog prava na nasljeđivanje
iz članka 48. stavka 4. Ustava Republike Hrvatske.

Podnositelji tvrde da im je navedeno ustavno pravo povrijeđeno presudom
Vrhovnog suda Republike Hrvatske, broj: Rev 1860/1994 od 16. studenoga
1994. Ovom je presudom prihvaćena revizija tužitelja u parničnom postupku
te preinačene presude prvog i drugog stupnja (presuda Općinskog suda u
/. broj: P-55/92 od 16. prosinca 1992. i Okružnog suda u Z., broj: Gž-8976/93
od 14. prosinca 1993.) na način da se usmena oporuka ostaviteljice, po
kojoj bi podnositelji ustavne tužbe imali postati njezini nasljednici,
proglašava pravno nevaljanom.

Ovakvu odluku Vrhovnog suda Republike Hrvatske podnositelji smatraju
nezakonitom jer da se na temelju činjenica utvrđenih u postupku nije mogao
izvesti zaključak da okolnosti prigodom izjavljivanja usmene oporuke nisu
bile izuzetne te smatraju nedopustivim nepoštivanje prave volje ostaviteljice.
Stoga, predlažu usvajanje ustavne tužbe i ukidanje osporavane odluke.

Ustavna tužba nije osnovana.

U tijeku postupka pred ovim Sudom, pribavljen je spis predmeta od Općinskog
suda u Z. te je analizom spisa, osporavane, odluke, nižestupanjskih odluka,
navoda i razloga tužbe, utvrđeno slijedeće:

Nižestupanjskim presudama odbijen je tužbeni zahtjev na utvrđenje nevaljanosti
usmene oporuke jer su ovi sudovi zauzeli stajalište (unatoč činjeničnom
utvrđenju da je ostaviteljica u momentu izjavljivanja oporuke, iako teško
bolesna, bila pokretna i kontaktibilna, imala na raspolaganju dva kvalificirana
svjedoka te da se radi o pismenoj osobi) da je u konkretnoj situaciji ispunjen
uvjet pravovaljanosti usmene oporuke prema članku 78. Zakona o nasljeđivanju
("Narodne novine", br. 52/71 i 47/78, nastavno: ZON), odnosno postojanje
izuzetnih prilika.

Revizijska se, pak, presuda temelji na suprotnom stajalištu Vrhovnog
suda Republike Hrvatske, a koje proizlazi i iz pravne teorije kao i iz
pravne prakse, odnosno da čak i vrlo teška bolest ne mora uvijek predstavljati
izuzetne prilike u smislu navedene odredbe ZON-a. Stav je, naime, da pojam
izuzetnih prilika valja tumačiti vrlo restriktivno jer bi, u suprotnom,
karakter i zaštitna svrha oporuke, kao strogo formalnog pravnog posla,
izgubili smisao i postali suprotni načelu pravne sigurnosti. Konkretno,
taj sud smatra da, obzirom na činjenično stanje kakvo je utvrđeno, nema
temelja zaključku da u konkretnom slučaju objektivne i subjektivne okolnosti
ukazuju na postojanje izuzetnih prilika te da, stoga, nije ispunjen uvjet
valjanosti usmene oporuke prema odredbi članka 78. ZON-a, Valja napomenuti
i to da taj sud nije, pri donošenju osporavane odluke, imao u vidu volju
ostaviteljice, što je posve u skladu sa zakonskom odredbom koja tu volju
ne poznaje kao kriterij za prosudbu valjanosti oporuke pa je, u konkretnom
slučaju, volja ostaviteljice, iako nesporna, za samu odluku irelevantna.

Slijedom navedenog, ovaj Sud je utvrdio da je osporavanom odlukom dosljedno
primijenjena odredba spomenutog članka 78. ZON-a te da je, stoga, odluka
zakonita. Prema tome, utvrđeno je da nije došlo do povrede ustavnog prava
na nasljeđivanje, na koju povredu ukazuju podnositelji.

Obzirom na sve izneseno, a na temelju odredaba članaka 59. i 61. Poslovnika
Ustavnog suda Republike Hrvatske ("Narodne novine", br. 29/94), donesena
je odluka kao u izreci.

Odluka o objavi temelji se na odredbi članka 20. stavka 1. Ustavnog
zakona o Ustavnom sudu Republike Hrvatske ("Narodne novine", br. 13/91).

Broj: U-III-591/1995
Zagreb, 17. prosinca 1997.

USTAVNI SUD REPUBLIKE HRVATSKE
Predsjednik
**Jadransko Crnić,** v. r.

Odluka, NN 2/1998-22